Diari Oficial de la Generalitat Valenciana


Sumari del DOGV 7807, del 16-06-2016 (2016/4553)

ORDRE 13/2016, de 6 de juny, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases de les ajudes a les inversions en millora de les condicions de transformació i comercialització de productes agrícoles, finançades per FEADER, en el marc del Programa de Desenvolupament Rural de la Comunitat Valenciana per al període 2014/2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/06/13/dof/vci/html**

### Dades del document

Número de DOGV
:   7807

Data del DOGV
:   16-06-2016

Secció del DOGV
:   I. DISPOSICIONS GENERALS

Número del document
:   2016/4553


Data del document
:   06-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 13/2016, de 6 de juny, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases de les ajudes a les inversions en millora de les condicions de transformació i comercialització de productes agrícoles, finançades per FEADER, en el marc del Programa de Desenvolupament Rural de la Comunitat Valenciana per al període 2014/2020. [2016/4553]  
PREÀMBUL  
  
L'agricultura ha d'adaptar-se a les noves realitats, enfrontant-se a nous reptes socioeconòmics, mediambientals i als efectes del canvi climàtic. Com a part integrant de la PAC, la política de desenvolupament rural per al període 2014-2020 té com a prioritats segons el Reglament (UE) 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) 1698/2005, del Consell: fomentar la competitivitat de l'agricultura; garantir la gestió sostenible dels recursos naturals i l'acció pel clima; i aconseguir un desenvolupament territorial equilibrat de les economies i comunitats rurals incloent la creació i conservació de l'ocupació.  
El suport comunitari de FEADER s'instrumenta a través dels programes de desenvolupament rural, que partint d'un diagnòstic de fortaleses i debilitats dissenyen les mesures que permeten a cada territori regional ajustar-se a les dites prioritats. En el cas de la Comunitat Valenciana el Programa de Desenvolupament Rural per al període 2014-2020 (PDRCV 2014/2020), (CCI: 2014ES06RDRP017), aprovat per Decisió d'Execució de la Comissió de 28 de juliol de 2015 conté la submesura 4.2, operació 4.2.1 titulada «Suport a les inversions en transformació, comercialització o Desenvolupament de productes agrícoles», dins de la mesura 4 «Inversions en actius físics», cofinançada per la Comunitat Valenciana i l'Administració General de l'Estat, a més de l'aportació de FEADER. Així mateix, l'article 17.1.b del Reglament (UE) 1305/2013, permet que puguen també auxiliar-se aquelles activitats de transformació i comercialització el resultat de les quals siga un producte fora de l'annex 1 del Tractat de Funcionament de la Unió Europea (TFUE). En aquest cas, és d'aplicació la normativa sobre ajudes estatals a les PIME continguda en el Reglament (UE) 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE. Per això el present règim d'ajudes ha sigut comunicat a la Comissió, havent-se assignat el núm. de registre SA.45220.  
  
La seua inclusió es deu al fet que el conjunt de la indústria agroalimentària de la Comunitat Valenciana compleix un paper fonamental en la regulació d'excedents del mercat en fresc, en la creació d'ocupació en el medi rural i en la valoració (incorporació de valor afegit) de la producció agrària. La imperiosa necessitat de guanyar competitivitat en l'actual context socioeconòmic, reduint els seus costos de procés, comporta alhora la necessitat d'escometre costoses inversions en modernització, tot introduint innovacions relatives a R+D+I i TIC.  
La decisió de subvencionar aquest tipus d'activitats radica en l'aposta decidida per la innovació com a via per a aconseguir un model de producció sostenible i eficient amb els recursos. Així, l'ús de sistemes de gestió, producció, fabricació i comercialització innovadors, hauria de ser un factor clau per al futur desenvolupament empresarial del sector agroalimentari. La innovació resulta fonamental per garantir el desenvolupament sostenible de les zones rurals, dotant-les d'un motor econòmic generador de riquesa, ocupació, competitivitat i qualitat de vida.  
Amb aquesta mesura es pretén aconseguir la millora dels resultats econòmics i mediambientals de les empreses agroalimentàries valencianes i la millora de l'eficiència del sector de la comercialització i transformació de productes agrícoles, sense oblidar el paper de les petites instal·lacions de transformació i comercialització en el context de les cadenes de distribució curtes i de mercats de proximitat, amb especial insistència en la creació i el manteniment de l'ocupació en les zones rurals.  
Les presents ajudes tenen per objecte augmentar la competitivitat de la indústria agroalimentària de la Comunitat Valenciana per mitjà de la seua modernització, la contínua millora en la integració de la cadena agroalimentària, la innovació i l'accés a les noves tecnologies que contribuïsquen a dinamitzar l'emprenedoria empresarial en el sector agroalimentari, la busca de noves eixides per als productes agrícoles i la continuïtat en l'increment dels estàndards de protecció mediambiental. D'ací la importància de l'import destinat al present règim d'ajudes en el marc del PDR-CV 2014-2020.  
Per tot allò que s'ha exposat, en virtut de les facultats que em confereix l'article 28.e de la Llei 5/1983, del Consell, de 30 de desembre de 1983, l'article 160.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i vista la proposta de la direcció general competent en matèria d'augment del valor afegit, en virtut de les competències que té atribuïdes pel Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, conforme amb el Consell Jurídic Consultiu de la Comunitat Valenciana,  
  
ORDENE  
  
CAPÍTOL I  
Disposicions generals  
  
Article 1. Objecte i àmbit d'aplicació  
1. La present ordre regula en l'àmbit territorial de la Comunitat Valenciana i, en el marc del Programa de Desenvolupament Rural de la Comunitat Valenciana per al període 2014/2020, la concessió d'ajudes a les inversions dirigides a la millora de les condicions de transformació i/o comercialització dels productes agrícoles enumerats en l'annex I del TFUE, exclosos els productes de la pesca i l'aqüicultura. El resultat del procés de producció podrà ser un producte no previst en l'annex esmentat.  
En el cas que el resultat del procés de producció siga un producte no previst en l'annex esmentat, caldrà ajustar-se al que disposa el Reglament (UE) núm. 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea (DO L 193, de 01.07.2014). Respecte a l'aplicació esmentada, hauran de tindre's en compte, en tot cas, els supòsits d'exclusió establits en l'article 1.  
2. Les ajudes regulades per la present ordre tenen per objecte:  
a) La millora del rendiment global de l'empresa, la creació d'empreses noves i la creació i/o manteniment de llocs de treball,  
b) L'accés a un valor més gran afegit per part del sector primari, mercè a la transformació i/o comercialització dels productes,  
c) La consecució de millores en els nivells de qualitat i seguretat alimentària,  
d) La diversificació de productes i l'orientació de la producció d'acord amb les tendències del mercat, incloent-hi millora o racionalització dels canals de comercialització.  
e) La reducció dels costos de producció i aplicació de noves tecnologies per a la millora dels processos de transformació  
f) La protecció del medi ambient i l'entorn natural.  
g) El manteniment i consolidació d'un teixit social viable en les zones rurals, reforçant la cadena de valor entre la producció de matèries primeres agrícoles i la indústria de transformació.  
  
Article 2. Marc normatiu  
1. Aquestes ajudes es regiran, a més de pel que disposen les presents bases reguladores per, entre altres, les normes següents:  
a) El Reglament (UE) 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al fons europeu de Desenvolupament regional, al Fons Social Europeu, al fons de cohesió, al Fons europeu agrícola de desenvolupament rural i al fons europeu marítim i de la pesca, i pel qual s'estableixen disposicions generals relatives al Fons europeu de desenvolupament regional, al Fons Social Europeu, al fons de cohesió i al fons europeu marítim i de la pesca, i es deroga el Reglament (CE) 1083/2006, del Consell.  
b) El Reglament (UE) 1305/2013, del Parlament Europeu i del Consell, de 17 de desembre de 2013, relatiu a l'ajuda al Desenvolupament rural a través del Fons Europeu Agrícola de Desenvolupament Rural (FEADER), i pel qual es deroga el Reglament (CE) 1698/2005 del Consell.  
c) El Reglament (UE) 1306/2013, del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrícola Comuna, pel qual es deroguen els Reglaments (CE) 352/78, (CE) 165/94, (CE) 2799/98, (CE) 814/2000, (CE) 1290/2005 i (CE) 485/2008 del Consell.  
d) El Reglament d'Execució (UE) 808/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) 1305/2013, del Parlament Europeu i del Consell, relatiu a l'ajuda al Desenvolupament rural a través del Fons Europeu Agrícola de Desenvolupament Rural (FEADER).  
e) El Reglament (UE) 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE, per al cas que el resultat del procés de transformació i/o comercialització siga un producte no previst en l'annex 1 del TFUE.  
f) La normativa bàsica prevista en la Llei 38/2003, de 17 de novembre, General de subvencions, i en el seu Reglament, aprovat pel Reial Decret 887/2006, de 21 de juliol, així com si és el cas, pel que siga aplicable de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la resta de normativa en matèria de subvencions.  
  
Article 3. Finançament de les ajudes  
1. Les ajudes regulades en la present Ordre estaran finançades, en els percentatges de participació de cada administració establits en el PDRCV2014/2020, pel FEADER, el Ministeri d'Agricultura, Alimentació i Medi Ambient i la Generalitat Valenciana, i el seu marc de vigència s'estendrà fins a l'any 2020, en el marc del Programa de Desenvolupament Rural de la Comunitat Valenciana per al període 2014/2020.  
  
2. Les convocatòries anuals de les presents ajudes contindran les quanties totals màximes i les aplicacions pressupostàries que les financen, i es faran públiques anualment mitjançant una resolució del titular de la Direcció de l'Agència Valenciana de Foment i Garantia Agrària publicada en el Diari Oficial de la Comunitat Valenciana, d'acord amb els Pressupostos de la Generalitat corresponents a cada exercici pressupostari.  
  
Article 4. Definicions  
a) Producte agrícola: els productes enumerats en l'annex I del Tractat de Funcionament de la Unió Europea (TFUE), excepte els productes de la pesca i de l'aqüicultura enumerats en l'annex I del Reglament (UE) 1379/2013, del Parlament Europeu i del Consell, d'11 de desembre de 2013, pel qual s'estableix l'organització comuna de mercats en el sector dels productes de la pesca i de l'aqüicultura, es modifiquen els Reglaments (CE) 1184/2006 i (CE) 1224/2009, del Consell, i es deroga el Reglament (CE) 104/2000, del Consell, excepte els productes de la silvicultura enumerats en l'annex del Reglament (UE) 1209/2014, de la Comissió, de 29 d'octubre de 2014, pel qual es modifica el Reglament (CE) 451/2008, del Parlament Europeu i del Consell, pel qual s'estableix una nova classificació estadística de productes per activitats (CPA) i es deroga el Reglament (CEE) 3696/93, del Consell.  
  
b) Transformació de productes agrícoles: Tota operació efectuada sobre un producte agrícola el resultat del qual siga també un producte agrícola, excepte les activitats realitzades en l'explotació que siguen necessàries per a preparar un producte animal o vegetal per a la seua primera venda.  
c) Comercialització de productes agrícoles: La tinença o exhibició amb vista a la venda, l'oferta per a la venda, l'entrega o qualsevol altra forma de posada en el mercat, incloent-hi les operacions de condicionament del producte per a la dita posada en mercat, a excepció de la primera venda per part d'un productor primari a intermediaris o transformadors i de tota activitat de preparació d'un producte per a dita primera venda. La venda per part d'un productor primari de productes als consumidors finals es considerarà comercialització, només si es duu a terme en instal·lacions independents reservades amb aquesta finalitat.  
  
d) D'acord amb els criteris fixats en la Recomanació de la Comissió, de 6 de maig de 2003, sobre la definició de microempreses, petites i mitjanes empreses, i en l'article 2 de l'annex I del Reglament (UE) 702/2014, de la Comissió, de 25 de juny de 2014, per al cas que el resultat del procés de transformació i/o comercialització siga un producte no previst en l'annex 1 del TFUE, als efectes de les presents bases s'entendrà: La categoria de microempreses, petites i mitjanes empreses (PIME) està constituïda per les empreses que ocupen a menys de 250 persones i el volum de negocis anual de les quals no excedeix de 50 milions d'euros, o el balanç general anual del qual no excedeix de 43 milions d'euros. En la dita categoria es defineix com a petita empresa aquella que ocupa menys de 50 persones i el volum de negoci anual de la qual o el balanç general anual de la qual no supera els 10 milions d'euros, i com a microempresa aquella que ocupa menys de 10 persones i el volum de negocis anual de la qual o el balanç general anual de la qual no supera els 2 milions d'euros.  
e) Empresa en crisi: l'empresa així considerada d'acord amb el que preveu l'apartat 2.2 de les Directrius sobre ajudes estatals de salvament i de reestructuració d'empreses no financeres en crisi (Comunicació de la Comissió de 31.07.2014, relativa a Directrius sobre ajudes estatals de salvament i de reestructuració d'empreses no financeres en crisi-2014/C 249/01).  
  
Article 5. Beneficiaris  
1. Podran obtindre la condició de beneficiaris aquells sol·licitants, persones físiques o jurídiques, que operen com a empreses agroalimentàries del sector de la transformació i comercialització de productes agrícoles, ramaders i de l'alimentació, i a més:  
a) Reunisquen la condició de microempresa i petita i mitjana empresa (PIME) en els termes establits en l'article anterior. Quan el resultat del procés de transformació i/o comercialització siga un producte no previst en l'annex 1 del TFUE, d'acord amb el que disposa l'article 1.1.a.i) del Reglament (UE) 702/2014, les ajudes s'aplicaran a PIME actives en el sector agrícola.  
b) Suporten real i efectivament la càrrega financera de les inversions materials, i despeses que es consideren subvencionables.  
c) Complisquen amb les normes comunitàries aplicables a l'activitat que exerceixen.  
També podran tindre la condició de beneficiaris les agrupacions de persones físiques o jurídiques, públiques o privades, les Comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen dur a terme els projectes, o activitats que motiven la concessió de la subvenció. En aquest cas, haurà de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció a aplicar per cada un d'ells, que tindran igualment la consideració de beneficiaris. Així mateix, haurà de nomenar-se un representant únic de l'agrupació, amb poders suficients per a complir les obligacions que, com a beneficiari, corresponen a l'agrupació.  
  
En relació amb les Organitzacions de Productors de Fruites i Hortalisses (OPFH), i amb l'objecte de mantindre coherència amb les mesures aplicades a l'empara d'altres instruments comunitaris d'ajuda en el marc de la política agrícola comuna, les inversions només seran finançades en el marc d'aquesta Ordre quan la quantia del projecte d'inversió excedisca de 800.000 euros, comprometa més del 50 % del Fons Operatiu de l'OPFH, i es referisquen a inversions (no arrendaments) relacionades amb les instal·lacions de comercialització, incloses en les actuacions següents: 2.1.1, 2.1.4, 3.1.2, 3.1.3, 3.1.5, 7.3.1, 7.12.1, 7.13.1, 7.14.1, 7.20.1, 7.21.1, contingudes en l'annex IV del Reial Decret 1337/2011, de 3 d'octubre, pel qual es regulen els fons i programes operatius de les organitzacions de productors de fruites i hortalisses, o norma que la substituïsca.  
2. Les ajudes no es concediran en el cas que es vulneren qualssevol prohibicions o restriccions imposades pel Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) 922/72, (CEE) 234/79, (CE) 1037/2001 i (CE) 1234/2007, inclús quan aquestes prohibicions i restriccions es referisquen únicament a ajudes de la Unió previstes en el Reglament esmentat.  
3. No podran ser beneficiàries d'aquesta ajuda aquelles empreses en què concórrega alguna de les circumstàncies següents:  
a) Quan l'empresa sol·licitant es trobe en situació de crisi, segons es defineix en les directrius comunitàries sobre ajudes estatals de salvament i de reestructuració d'empreses en crisi, d'acord amb les Directrius sobre ajudes estatals de salvament i de reestructuració d'empreses no financeres en crisi (Comunicació 2014/C 249/01, de la Comissió, 31.07.2014).  
b) Les previstes en els apartats 2 i 3 de l'article 13 de la Llei 38/2003, General de Subvencions.  
c) Els que estiguen subjectes a una ordre de recuperació d'ajudes com a conseqüència d'una decisió prèvia de la Comissió Europea que les declare il·legals i incompatibles amb el mercat comú.  
d) Les administracions públiques, o les societats per elles participades, excepte quan la dita participació es realitze amb criteris d'inversor privat o quan el percentatge públic de participació siga inferior al 50 %.  
  
  
Article 6. Obligacions dels beneficiaris  
Amb caràcter general, els beneficiaris de les ajudes hauran de:  
a) Complir l'objectiu, executar el projecte, o realitzar l'activitat que fonamenta la concessió de la subvenció.  
b) Justificar el compliment dels requisits i condicions, així com la realització de l'operació d'inversió o activitat, i el compliment de la finalitat que determinen la concessió o gaudi de la subvenció.  
  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant quanta informació li siga requerida en l'exercici de les dites actuacions. Alhora, hauran de sotmetre's als controls sobre el terreny i de durabilitat de la inversió a realitzar per l'òrgan competent, o a qui aquest autoritze, i per qualsevol òrgan amb competències de control sobre els fons FEADER.  
d) Acreditar la durabilitat de les inversions durant els cinc anys següents a comptar de la data del pagament final de l'ajuda de conformitat amb el que preveu l'article 71 del Reglament (UE) núm. 1.303/2013, del Parlament Europeu i del Consell, de 17 de desembre i sense perjuí del que estableix l'article 26 d'aquesta ordre.  
e) Conservar els originals de tots els documents aportats davant de l'òrgan gestor en relació amb la seua ajuda fins a la finalització del termini de durabilitat de les inversions, així com posar tals documents a disposició de les autoritats nacionals, de la Unió Europea i, en general, dels òrgans de control, quan aquests els siguen reclamats.  
f) Acreditar, amb anterioritat a dictar-se la proposta de resolució de concessió i abans del pagament de l'ajuda, que es troben al corrent en el compliment dels seus obligacions tributàries i davant de la Seguretat Social, així com en el reintegrament de subvencions, si és el cas. El sol·licitant podrà autoritzar l'òrgan gestor per a demanar a través de certificats telemàtics l'acreditació del compliment dels seus obligacions tributàries i davant la Seguretat Social.  
g) Comunicar a l'òrgan gestor, en la sol·licitud de subvenció, així com en qualsevol moment de la vigència de l'expedient, la sol·licitud i/o obtenció d'altres ajudes per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
h) Adoptar les mesures necessàries per a donar l'adequada publicitat del caràcter públic del finançament d'activitats, inversions o actuacions de qualsevol tipus que siguen objecte de subvenció, en els termes que preveu l'Annex III del Reglament d'Execució (UE) 808/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) 1.305/2013, del Parlament Europeu i del Consell, relatiu a l'ajuda al Desenvolupament rural a través del Fons Europeu Agrícola de Desenvolupament Rural (FEADER).  
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com quants estats comptables i registres específics siguen necessaris per a la finalitat de garantir l'adequat exercici de les facultats de comprovació i control de les ajudes percebudes.  
j) Procedir al reintegrament dels fons percebuts quan procedisca d'acord amb el que estableixen els articles 36, 37 i 40 de la Llei 38/2003, de 17 de novembre, General de Subvencions.  
k) Sol·licitar la inscripció, o, en el cas que per la naturalesa de la inversió així siga escaient, l'actualització de la seua situació registral, en el Registre d'Establiments Agroalimentaris (REA), abans del pagament corresponent a l'última anualitat de l'ajuda concedida.  
  
l) Aportar declaració responsable de compliment de la norma sobre integració de persones amb discapacitat, o si és el cas l'exempció i, així mateix, declaració de percentatge de treballadors discapacitats sobre plantilla total, tancada al 31 de desembre de l'any anterior al de la presentació de la sol·licitud d'ajudes, d'acord amb el que disposa el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
m) Complir les obligacions quant a transparència en la recepció d'ajudes publiques establides en els apartats 1b), 2 i 3, de l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
n) Qualsevol altra que legalment li corresponga com a beneficiari de subvencions publiques.  
  
Article 7. Actuacions objecte de les ajudes  
1. Es consideren subvencionables les inversions materials o immaterials relatives a la transformació i/o comercialització dels productes referits en l'article 1.1 de les presents bases reguladores.  
2. Les inversions per a les quals se sol·licita l'ajuda hauran de complir els requisits següents:  
a) Quant a la ubicació de les actuacions esmentades, les inversions en adquisició, construcció o instal·lació d'actius materials, hauran de radicar-se dins del territori de la Comunitat Valenciana.  
b) La data d'inici de les operacions no podrà ser anterior a la data de presentació de la corresponent sol·licitud d'ajuda.  
c) En el cas que les inversions requerisquen una avaluació d'impacte ambiental en aplicació de la Directiva 2011/92/UE, l'ajuda estarà subordinada que l'avaluació haja sigut realitzada i que l'autorització de l'execució del projecte haja sigut concedida, abans de la data de concessió de l'ajuda individual.  
3. No podran optar a l'ajuda aquelles inversions que:  
a) Estiguen dirigides al comerç detallista en destinació.  
b) Siguen de reposició o mera substitució d'equips i maquinària, excepte si la nova adquisició correspon a equips o maquinària diferents dels anteriors que amplien la capacitat de producció, o introduïsquen canvis fonamentals en la naturalesa de la producció o la tecnologia corresponent.  
  
Article 8. Despeses subvencionables  
Les ajudes cobriran els costos subvencionables següents:  
a) la compra o l'arrendament amb opció de compra de maquinària i equip,  
b) l'adquisició o desenvolupament de programes informàtics i TIC en general, les adquisicions de patents, llicències, drets d'autor i marques registrades.  
c) els costos generals vinculats a les despeses previstes en les lletres a i b amb el límit del 8 % sobre els esmentats costos, com ara honoraris d'enginyers i assessors, honoraris relatius a l'assessorament sobre elecció d'ofertes de proveïdors optimitzades des del punt de vista econòmic i mediambiental (eficiència en l'estalvi d'aigua i en estalvi energètic), inclosos els estudis de viabilitat per a noves inversions.  
  
  
Article 9. Despeses no subvencionables  
No podran ser subvencionades:  
a) La construcció, adquisició, arrendament financer o millora de qualssevol béns immobles incloent la compra de terrenys i despeses relacionades amb aquella (honoraris de notari, impostos, i semblants).  
  
b) Els costos relacionats amb contractes d'arrendament financer amb opció de compra com ara el marge de l'arrendador, els costos de refinançament dels interessos, les despeses generals i les despeses d'assegurança.  
c) El capital circulant.  
d) les despeses de constitució i primer establiment d'una societat.  
  
e) les despeses efectuades amb anterioritat a la presentació de la sol·licitud d'ajuda. Sí que es consideraran despesa elegible, les despeses o inversions anteriors, realitzades exclusivament a títol d'aplec de materials, sempre que el muntatge, instal·lació o incorporació in situ no hagen tingut lloc abans de l'alçament de l'acta de no-inici (funcionarial o notarial).  
f) Inversions en embelliment i equips de recreació (cafeteria, pista de tenis, i semblants). No obstant això, són finançables les despeses previstes amb fins pedagògics o comercials (exposicions  
de productes, sales de videoprojecció, televisors, vídeos, i semblants). Tampoc no seran subvencionables les despeses de demolició i desenrunament d'instal·lacions preexistents.  
g) Mobiliari d'oficina. No tenen aqueixa consideració les instal·lacions telefòniques, fax, fotocopiadores i ordinadors inclosos programes informàtics. S'admet l'adquisició d'equips i mobiliari de laboratori i de sales de conferències.  
h) Compra de palets, box, palots i caixes de camp. Tampoc no serà subvencionable la compra de material el període d'amortització de la qual siga inferior a un any, d'acord amb les normes comptables i fiscals aplicables.  
i) Compra i instal·lacions de maquinària i equips de segona mà, ni tampoc les despeses relatives al trasllat de maquinària ja existent fins al local d'emplaçament en què es realitzarà el projecte.  
  
j) Reparacions i obres de manteniment. No tenen la consideració de reparacions les inversions realitzades sobre maquinària instal·lada per a ampliar la seua capacitat o millorar les seues prestacions.  
k) Els tributs (impostos, taxes i contribucions especials).  
l) les despeses de lloguer d'equips.  
m) La mà d'obra pròpia, ni els materials de la mateixa procedència.  
n) La compra de vehicles destinats al transport extern a l'establiment.  
o) Sous i cotitzacions a la seguretat social, i si és el cas aportacions a Plans de Pensions, de personal.  
p) les despeses realitzades per l'entitat sol·licitant quan el proveïdor dels serveis siga un professional en què concórrega alguna de les circumstàncies següents:  
Primer. Que estiga vinculat laboralment amb l'empresa sol·licitant o beneficiària de l'ajuda.  
Segon. Que tinga la condició de soci de l'empresa sol·licitant o beneficiària de l'ajuda.  
Tercer. Que ostente facultats d'administració i/o representació sobre l'empresa sol·licitant o beneficiària de l'ajuda.  
q) Les inversions dirigides a la comercialització de productes agrícoles i de l'alimentació que no comporten operacions de preparació, manipulació, preparat, transformació o envasat.  
r) No es podran concedir ajudes per a inversions que tinguen com a fi complir normes de la Unió Europea ja vigents.  
s) Les inversions relacionades amb la producció de biocarburants a base d'aliments i d'energia a partir de fonts renovables, quan el resultat del procés de transformació i/o comercialització siga un producte no previst en l'annex 1 del TFUE.  
t) Així mateix, no podrà optar a ajudes a la inversió la compra de drets de producció agrícola, de drets d'ajuda, animals, plantes anuals i la seua plantació.  
  
Article 10. Característiques de les operacions d'inversió  
1. Les operacions d'inversió estaran clarament definides especificant les actuacions/inversions, detallant els conceptes de despesa que componen cada inversió i els costos estimats de cada una d'elles i hauran de contindre informació general de l'empresa, informació econòmica, financera i social, informació comercial i informació tècnica, que inclourà una memòria valorada de les operacions d'inversió a realitzar i els plans de conjunt i de detall necessaris, acompanyada dels corresponents pressupostos o factures proforma.  
2. Quan l'import de la despesa subvencionable supere les quanties establides en el Text Refós de la Llei de Contractes del Sector Públic, aprovat pel Reial Decret Legislatiu 372011, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la instal·lació, la prestació del servei o l'entrega del bé, llevat que per les seues especials característiques no existisca en el mercat suficient nombre d'entitats que els realitzen, presten o subministren.  
En aquells casos en què l'oferta finalment executada no fóra la de menor import econòmic, el beneficiari haurà de justificar les raons que van motivar tal decisió. En la fase d'execució, i sense superar el límit d'inversió aprovada, es permetrà el canvi de proveïdor de l'operació d'inversió amb justificació dels motius fonamentat que han obligat a això.  
3. A fi de garantir la moderació de costos en les inversions, per mitjà de controls aleatoris, l'administració podrà demanar assessorament extern a través de serveis tècnics per a identificar despeses i preus mitjans, susceptibles de superar els preus mitjans de mercat per a equips i instal·lacions de semblants característiques. Els preus contrastats així obtinguts constituiran com en l'apartat anterior el límit màxim de despesa elegible per al càlcul de l'ajuda. Les actuacions esmentades s'inclouran en un Pla de Control de Moderació de Costos complementari i inclòs dins dels plans de control que es descriuen en l'article 22 d'aquesta ordre.  
  
Article 11. Classe i quantia de les ajudes  
1. Les ajudes revestiran la forma de subvenció, com un percentatge de la inversió subvencionable, quedant supeditades en la fase de pagament al percentatge de la inversió realment executada i pagada pel beneficiari.  
2. L'import de l'ajuda no podrà ser de tal quantia que supere les següents intensitats màximes d'ajuda:  
a. El 30 % del cost total de l'activitat subvencionada en els supòsits que el resultat del procés productiu objecte de la inversió siga un producte de l'annex I del TFUE, exclosos els productes de la pesca i l'aqüicultura.  
En aquest supòsit, els percentatges contemplats podran incrementar-se en 5 punts percentuals, en el cas d'inversions vinculades a fusions o processos d'integració empresarial que incrementen la capacitat de penetració en el mercat de l'entitat resultant de la fusió, o si el sol·licitant és petita empresa o microempresa. Ambdós increments no podran acumular-se per a una mateixa sol·licitud.  
Igualment l'ajuda aconseguirà el 40 % del cost total de l'activitat subvencionada en les operacions d'inversió promogudes per microempreses, ubicades en algun dels municipis classificats com a territori rural per a la mesura LEADER 2014/2020, sempre que el trasllat o la nova instal·lació no provoquen el desmantellament d'una altra empresa en l'àmbit geogràfic de la Comunitat Valenciana, ni produïsca desabastiments en una altra empresa de la mateixa zona o zones limítrofes.  
  
b. El 10 % del cost total de l'activitat subvencionada en els supòsits en què el resultat del procés productiu objecte de la inversió no siga un producte de l'annex I del TFUE, exclosos els productes de la pesca i l'aqüicultura. Aquest percentatge es veurà incrementat en 10 punts percentuals més en el cas de petites empreses i microempreses.  
  
3. A un mateix beneficiari no se li podran concedir ajudes per import superior a 4.000.000 euros per al conjunt d'operacions d'inversió realitzades en el període 2014/2020. Tindran la consideració de mateix beneficiari les empreses vinculades a aquell, d'acord amb els criteris de la Recomanació de la Comissió, de 6 de maig de 2003, sobre la definició de microempreses, petites i mitjanes empreses, i en l'article 3 de l'annex I del Reglament (UE) 702/2014, de la Comissió, de 25 de juny de 2014, per al cas que el resultat del procés de transformació i/o comercialització siga un producte no previst en l'annex 1 del TFUE.  
  
  
  
CAPÍTOL II  
Procediment de concessió de l'ajuda  
  
Article 12. Convocatòria, termini, lloc i documentació a presentar amb la sol·licitud d'ajuda  
1. Les sol·licituds d'ajuda es tramitaran i resoldran en un únic procediment, d'acord amb el que estableix aquesta disposició, i es presentaran en el Registre General d'Entrada de la Conselleria competent en matèria d'agricultura, junt amb la documentació que es determine en la corresponent convocatòria, davant dels ajuntaments que hagen subscrit el corresponent conveni per a la recepció de documentació dirigida a la Generalitat, les oficines comarcals de la conselleria, els seus serveis territorials d'Alacant, Castelló i València, i/o en els llocs i pels mitjans a què es referisca la legislació vigent en matèria de procediment administratiu comú, i de conformitat amb el que preveuen els article 20 i següents del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
2. Quan es produïsca la convocatòria de les ajudes, la presentació també podrà fer-se per mitjans telemàtics, utilitzant els impresos i documents disposats en l'adreça electrònica http:/www.prop.gva.es. Per a poder accedir a aquest sistema telemàtic, el sol·licitant haurà de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, se'n farà l'entrega per registre d'entrada, dins del termini de presentació establit en la convocatòria de les presents ajudes.  
  
3. Les sol·licituds i la documentació que haja d'adjuntar-se hauran de ser formalitzades, en original i còpia, per mitjà de la presentació i ompliment de l'imprès «Sol·licitud d'ajudes a inversions per a la transformació i comercialització de productes agrícoles PDR-CV 2014-2020», que figurarà en les corresponents convocatòries d'ajudes.  
El termini de presentació de sol·licituds i els imports globals màxims es determinaran anualment en cada convocatòria.  
4. En relació amb les declaracions responsables que s'efectuaren en models normalitzats prèviament facilitats per aquesta Administració, aquestes comporten que les persones/entitats interessades disposen de la documentació pertinent acreditativa de les dades declarades.  
5. La presentació d'una sol·licitud no generarà cap dret a obtindre subvenció. Igualment l'inici de les inversions prèviament a la resolució no implica cap compromís per part de l'administració sobre la concessió de l'ajuda. Tampoc no determinarà reconeixement de drets en el supòsit que no s'aproven les ajudes en la corresponent Llei de Pressupostos de la Generalitat Valenciana, o s'excedisquen els imports màxims previstos en les línies pressupostàries que els van aprovar.  
  
6. No seran admeses a tràmit les sol·licituds que es presenten fora del termini establit en la convocatòria, resolent-se'n la inadmissió, de conformitat amb el que estableix la legislació vigent en matèria de procediment administratiu comú.  
7. Per a preservar l'efecte incentivador d'aquestes ajudes es procedirà a comprovar, per mitjà d'acta de no inici funcionarial o notarial que l'execució de la inversió l'ajuda del qual se sol·licita no s'ha iniciat amb anterioritat a la presentació de la dita sol·licitud d'ajuda.  
  
Article 13. Ordenació e Instrucció del procediment de concessió  
1. La tramitació del procediment correspon a la Direcció general competent en matèria d'indústries agroalimentàries. Les seccions competents en Indústries Agràries dels serveis Territorials de la Conselleria d'Agricultura, Medi Ambient, Canvi Climàtic i Desenvolupament Rural, en cada província, a la vista de les sol·licituds i de la documentació aportada, procediran a l'ordenació i instrucció de l'expedient demanant del sol·licitant l'aportació de tots aquells documents o dades complementàries que estimen necessaris per a la seua resolució, en particular l'ampliació de la documentació tècnica presentada en cas de considerar-se insuficient per a la seua adequada valoració, així com l'acreditació dels requisits a què es refereix la documentació.  
  
2. Quan la sol·licitud no reunisca els requisits o no s'acompanye la documentació que resulte exigible o es considere necessària per a resoldre, de conformitat amb la legislació vigent en matèria de procediment administratiu comú, es requerirà per les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural, el sol·licitant perquè en el termini de 10 dies esmene la falta o acompanye tots els documents preceptius, amb indicació que, si no ho fera així, es considerarà que desisteix de la seua petició, prèvia resolució del director Territorial de la Conselleria d'Agricultura, Medi Ambient, Canvi Climàtic i Desenvolupament Rural, en cada província, que haurà de ser dictada en els termes que preveu l'article 42 de l'esmentada llei. Quan es deriven reduccions de l'ajuda sol·licitada es realitzara un tràmit d'audiència a l'interessat, d'acord amb el que preveu la legislació vigent en matèria de procediment administratiu comú.  
  
3. Una vegada efectuades les comprovacions necessàries, les seccions d'Indústries Agràries, remetran l'expedient complet acompanyat de l'informe de control administratiu a la direcció general competent en valor afegit. La documentació rebuda haurà de contindre necessàriament el pla anyal d'inversions de l'empresa, la inversió que es considera despesa elegible als efectes de concessió de l'ajuda, i el desglossament de les partides considerades no elegibles.  
4. Quan els documents exigits als interessats per la normativa aplicable ja estiguen en poder de qualsevol òrgan de l'Administració actuant, el sol·licitant podrà acollir-se al que estableix la legislació vigent en matèria de procediment administratiu comú, sempre que faça constar la data i l'òrgan o dependència en què van ser presentats o, si és el cas, emesos, i quan no hagen transcorregut més de cinc anys des de la finalització del procediment a què corresponguen.  
  
De conformitat amb l'article 4.1 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en els supòsits de documents o dades no preceptius, o que ja obren en poder de l'administració però l'interessat no hi autoritza l'accés, degudament justificats en l'expedient, l'òrgan competent podrà requerir al sol·licitant la seua presentació o, a falta d'això, l'acreditació per altres mitjans dels requisits a què es refereix el document, amb anterioritat a la formulació de la proposta de resolució.  
  
Article 14. Comissió d'Avaluació i procés de valoració de les sol·licituds  
1. La concessió de les ajudes es realitzarà per mitjà del procediment de concurrència competitiva a què es refereix l'article 22 i següents de la Llei 38/2003, de 17 de novembre, General de Subvencions, i 164 de la Llei 1/2015, de 6 de febrer, d'Hisenda Publica, del Sector Públic Instrumental i de Subvencions, d'acord amb els criteris de prioritat i selecció que s'indiquen en l'article 15 d'aquesta ordre reguladora d'aquestes ajudes.  
2. Es crea una comissió de valoració formada per un president, amb categoria de subdirector general, un secretari amb categoria de cap de servei i 3 vocals, caps de secció o tècnics tots ells de la direcció general competent en matèria d'indústries agroalimentàries.  
3. Examinades per les seccions d'indústries dels serveis territorials de la Conselleria les sol·licituds d'ajuda, junt amb la documentació presentada i, si és el cas, esmenats els defectes, per part de l'esmentada comissió es procedirà a l'avaluació de les sol·licituds, seleccionant els expedients per a la seua resolució positiva per Ordre de puntuació, fins a esgotar el crèdit disponible.  
4. Finalment, la Comissió d'Avaluació formularà la pertinent proposta de resolució, efectuada d'acord amb els criteris de prioritat i selecció establits en les presents bases. S'exclouran, i es denegaran els expedients que hagueren rebut menys de 6 punts en la fase de valoració.  
  
5. Per a la resolució de les situacions d'empat de puntuació que puguen presentar-se en la confecció de la proposta de resolució assenyalada en el punt anterior, es tindran en compte els següents criteris de desempat, en l'ordre que s'indica:  
a) En primer terme, seran prioritaris aquelles operacions d'inversió el sol·licitant de les quals siga una Entitat Associativa prioritària reconeguda d'acord amb el Reial Decret 550/2014, de 27 de juny, pel qual es desenvolupen els requisits i el procediment per al reconeixement de les Entitats Associatives Prioritàries i per a la seua inscripció i baixa en el Registre Nacional d'Entitats Associatives Prioritàries, previst en la Llei 13/2013, de 2 d'agost, de foment de la integració de cooperatives i d'altres entitats associatives de caràcter agroalimentari.  
b) A continuació es prioritzaran a aquelles empreses que hagen acreditat un major percentatge de discapacitats amb relació a la plantilla, a 31 de desembre de l'any anterior al de la presentació de la sol·licitud d'ajudes de conformitat amb el que preveu el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
c) Si persistira la situació d'empat, la desfarà l'anterior data de presentació de la sol·licitud (dia i hora).  
  
Article 15. Criteris de prioritat i selecció  
1. Els expedients es puntuaran de la manera següent:  
a) Persona física que siga dona: 2 punts.  
b) Presència paritària d'homes i dones, o majoria de dones, en els òrgans directius i d'administració (Juntes Directives i/o de Govern, Consells Rectors i/o d'administració etc.): 1 punt.  
c) Fórmula jurídica: societat cooperativa/SAT, o microempresa, o persona física menor de 40 anys: 3 punts, podent acumular els de l'apartat b. En el supòsit de dona menor de 40 anys, podrà acumular la puntuació de l'apartat a.  
d) Operació d'inversió promoguda en municipi inclòs en el territori rural d'aplicació de la mesura LEADER 2014/2020: 3 punts. A aquesta puntuació podrà acumular-se l'obtinguda per la fórmula jurídica de l'apartat c.  
e) Ajudes anteriors: no tindre concedida ajuda en les dues últimes convocatòries: 2 punts. En alguna de les dues: 1 punt. Aquest epígraf no serà aplicable a les empreses de nova creació, o procedents de fusions.  
  
f) Inversions dirigides a: eliminar contaminacions, incrementar depuració, reduir el consum d'aigua, aprofitament de subproductes, introducció d'energies alternatives menys contaminants, inversions que incloguen la instal·lació de sistemes d'estalvi d'energia (eficiència energètica) i de sistemes de generació local d'energies renovables que reduïsquen el consum pel promotor d'energia de la xarxa convencional: 3 punts. Si l'actuació objecte de sol·licitud d'ajudes no constitueix inversió mediambiental en la seua totalitat: 1 punt. En el cas d'inversions parcials (quan l'actuació objecte de sol·licitud no constitueix inversió mediambiental en la seua totalitat), la part mediambiental haurà de superar el 15 % de la inversió total elegible en equips i instal·lacions.  
  
g) Creació d'ocupació: nova ocupació creada per l'operació d'inversió: 3 punts. A aquests efectes s'entén per creació d'ocupació la creació de qualsevol lloc de treball, independentment de la durada de la jornada, que siga de naturalesa indefinida.  
h) Creació de noves empreses: 5 punts. Si més del 50 % del capital inicial és aportat per dones o joves (menors de 40 anys), la puntuació anterior s'incrementarà amb un punt addicional.  
i) Inversions que incloguen la implantació de tecnologies de la informació i les telecomunicacions (TIC), com ara: sistemes de telecontrol i telemesura, eines automatitzades de gestió empresarial (ERP, CRM, etc.), portals de comerç electrònic o sistemes domòtics. Per a aplicar aquesta prioritat, caldrà que la inversió en TIC realitzada en la inversió subvencionada supere el 25 % del total de la inversió subvencionable: 3 punts. La mera adquisició d'ordinadors personals o realització d'inversions relatives exclusivament a la comercialització de productes no suposarà el compliment de la present prioritat.  
  
j) Empreses que tinguen establits i certificats, sistemes no exigits per la legislació vigent i per tant impliquen un compromís addicional amb la qualitat: com a sistemes de gestió de qualitat, sistemes de gestió de procés, normes de qualitat de productes diferents de les figures de qualitat diferenciada (DOP, IGP, ETG, AE, etc.): 1 punt.  
k) Si el sol·licitant està inscrit en el registre d'operadors d'una figura de qualitat diferenciada, i el volum de productes emparats supera el 40 %: 1 punt. Si l'empresa està inscrita en el Registre General d'Operadors Ecològics (REGOE), o en el Llistat d'Operadors de l'Agricultura Ecològica, i el volum de productes emparats comercialitzats supera el 40 % del total: 3 punts (2 addicionals a l'anterior, si és el cas).  
  
l) Si més del 50 % de les matèries primeres que processa provenen de proveïdors de proximitat (<100 km): 3 punts.  
2. Els mitjans vàlids per a acreditar els esmentats mèrits s'indicaran en la Resolució de convocatòria com a documents addicionals a incorporar a la sol·licitud d'ajuda, i guardaran una relació directa amb l'organització i l'activitat empresarial que realitze o es projecte realitzar.  
  
Article 16. Resolució de les ajudes  
1. La comissió d'avaluació referida en l'article 14 formularà a la direcció general competent en indústries agroalimentàries la pertinent proposta de resolució, degudament motivada i efectuada d'acord amb els criteris de valoració establits en les presents bases.  
2. La concessió de les presents ajudes correspon a l'Agència Valenciana de Foment i Garantia Agrària. La dotació pressupostària es farà amb càrrec al pressupost de l'Agència Valenciana de Foment i Garantia Agrària amb càrrec al FEADER, de conformitat amb els articles 5 i 32 del Reglament (UE) 1.306/2013, del Parlament Europeu i del Consell, de 17 de desembre de 2013, sobre el finançament, gestió i seguiment de la Política Agrícola Comuna, pel qual es deroguen els reglaments (CE) 352/78, (CE) 165/94, (CE) 2799/98, (CE) 814/2000, (CE) 1290/2005 i (CE) 485/2008, del Consell.  
Les sol·licituds seran resoltes pel/la director/a general competent en augment del valor afegit, segons Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.  
3. El termini de màxim de resolució i notificació s'estableix en sis mesos, a comptar de la data de finalització del termini de presentació de sol·licituds. La falta de resolució en termini tindrà efectes desestimatoris en els termes que preveu la legislació vigent en matèria de procediment administratiu comú, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
4. La resolució de la convocatòria serà publicada en el Diari Oficial de la Comunitat Valenciana, i les resolucions positives individuals i condicions particulars seran notificades a cada un dels beneficiaris.  
  
5. Les Resolucions individuals de concessió de les sol·licituds, degudament motivades i fonamentades, establiran: la inversió subvencionable, les reduccions efectuades a la inversió sol·licitada per considerar-se no elegible, la quantia de les ajudes concedides com a percentatge de la inversió subvencionable, la/les Administracions que financen les ajudes (comunitària, nacional o autonòmica) i els seus percentatges de participació, les anualitats en què es distribueixen, d'acord al pla d'inversió presentat en la sol·licitud, i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
6. Les denegacions incloses en la resolució de la convocatòria, seran comunicades als interessats. Si la causa de la denegació fóra la inexistència de crèdit per aplicació del barem de priorització, prèvia petició de l'interessat, realitzada en el període comprés entre l'1 i el 31 de desembre de l'any anterior, podran ser reconsiderades en la convocatòria següent, sense tindre preferència per la seua antiguitat, i sent vàlida tota la documentació presentada anteriorment, excepte la necessària per a la nova valoració en l'exercici següent que poguera incrementar la puntuació obtinguda.  
7. De conformitat amb el que disposa la legislació vigent en matèria de procediment administratiu comú, la resolució del/la director/a general competent en indústries agroalimentàries posarà fi a la via administrativa i, en contra, podrà interposar-se potestativament recurs de reposició davant el/la director/a de l'Agència Valenciana de Foment i Garantia Agrària (AVFGA), o directament recurs contenciós administratiu davant els jutjats contenciosos administratius del Tribunal Superior de Justícia de la Comunitat Valenciana.  
  
CAPÍTOL III  
Justificació i pagament de l'ajuda  
  
Article 17. Sol·licitud de pagament de l'ajuda concedida i justificació de les despeses  
1. La sol·licitud de pagament de la subvenció, dirigida al/la director/a general competent en indústries agroalimentàries, es presentarà abans de la data establida en la Resolució de concessió per a cada anualitat de l'exercici en què s'haguera concedit l'ajuda, en el Registre General en els seus serveis territorials, o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. L'import definitiu de la subvenció es liquidarà aplicant al cost de la inversió efectivament realitzada pel beneficiari que resulte subvencionable d'acord amb la justificació presentada, el percentatge de finançament establit en la resolució de concessió, sense que en cap cas puga sobrepassar la quantia del pagament l'import de la resolució de concessió.  
3. La Direcció General competent en indústries agroalimentàries, ostenta per delegació de l'AVFGA, segons l'anteriorment esmentat Acord de Delegació de 26 d'abril de 2012, les funcions d'autorització de pagaments, així com la pràctica dels controls, la qual cosa es farà constar expressament quan les resolucions s'adopten per delegació.  
  
4. Les seccions competents en Indústries Agràries dels serveis Territorials de la Conselleria d'Agricultura, Medi Ambient, Canvi Climàtic i Desenvolupament Rural seran les unitats responsables del correcte ompliment dels expedients de pagament de les ajudes acollides a aquesta ordre, per a la qual cosa demanaran dels beneficiaris la documentació i els justificants de pagament.  
5. La justificació de les despeses es realitzarà per mitjà del compte justificatiu amb aportació de justificants de despesa (i extractes bancaris que acrediten la materialització del pagament de les factures), regulada en els articles 72 i 73 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions. La sol·licitud de pagament anirà acompanyada de la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. A més, inclourà la relació de les diferències existents entre els treballs previstos i els realitzats, i si és el cas la justificació de les dites diferències per causes excepcionals o de força major.  
b) Una memòria econòmica justificativa del cost de les activitats realitzades, que contindrà:  
Primer. Una relació classificada de les despeses i inversions amb indicació del creditor i del document, el seu import, data d'emissió i, si és el cas, data de pagament.  
Segon. Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament. Els justificants originals presentats es marcaran amb una estampilla, indicant-hi la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En aquest últim cas s'indicarà a més la quantia exacta que resulte afectada per la subvenció.  
  
Tercer. Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència  
Quart. Els tres pressupostos que, en aplicació de l'article 31.3 de la Llei 38/2003, General de Subvencions, haja d'haver sol·licitat el beneficiari prèviament a la contracció del compromís de despesa.  
Cinquè. Si és el cas, la carta de pagament de reintegrament en el supòsit de romanents no aplicats així com dels interessos derivats d'aquell.  
c) Declaració del beneficiari sobre la no sol·licitud o percepció de cap altra ajuda per a la mateixa inversió ni es troba immers en un procés de reintegrament de subvencions.  
d) Full de domiciliació bancària («Manteniment de tercers»), degudament omplit.  
e) Còpia de la sol·licitud a l'òrgan competent de Llicència d'activitat i la resta de permisos legals, en els casos que siga necessari.  
f) Acreditació de trobar-se al corrent en el compliment de les seues obligacions tributàries i davant de la Seguretat Social així com en el reintegrament de subvencions en el cas que no es troba autoritzat prèviament a l'òrgan gestor d'aquestes ajudes a la seua comprovació d'ofici.  
g) En l'últim pagament, i en relació amb la inversió finalment executada, alhora haurà d'acreditar-se la sol·licitud d'inscripció en el registre d'establiments agroalimentaris (REA) i aportar els comptes anuals de l'últim exercici tancat que continguen el valor dels resultats d'explotació (RE). En aquest moment també haurà d'acreditar-se que l'operació d'inversió ha obtingut tots els permisos legals relatius a l'activitat subvencionada.  
h) Qualsevol altra documentació exigida en la resolució de concessió a fi d'acreditar alguna de les circumstàncies o requisits necessaris per a concedir l'ajuda  
6. Alternativament, i amb caràcter opcional, la justificació total o parcial de la inversió podrà fer-se per mitjà de la presentació del compte justificatiu amb aportació d'informe d'auditor, acompanyada de la documentació a què fan referència els articles 72 (memòria d'actuacions) i 74 (memòria abreviada) del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol, sempre que es complisquen les condicions següents:  
a) L'auditor de comptes autor de l'informe haurà d'estar inscrit com a exercitant en el Registre Oficial d'Auditors de Comptes dependents de l'Institut de Comptabilitat i auditoria de comptes.  
b) L'auditor de comptes durà a terme la revisió de la justificació i elaborarà el seu informe d'acord amb el que preveu aquesta Ordre i amb subjecció a les normes d'actuació i supervisió que s'establisquen.  
c) El compte justificatiu incorporarà tant la memòria d'actuacions com el referit informe d'auditoria i una memòria econòmica abreviada amb un estat representatiu de les despeses incorregudes en l'execució del projecte auxiliat, degudament agrupades, i les quantitats inicialment pressupostades i les desviacions succeïdes, així com les ofertes o pressupostos previstos.  
d) En aquells casos en què el beneficiari estiga obligat a auditar els seus comptes anuals per un auditor sotmès al Text Refós de la Llei d'auditoria de comptes, aprovat per Reial Decret Legislatiu 1/2011, d'1 de juliol, la revisió de la justificació i, consegüentment, l'informe d'auditoria es durà a terme pel mateix auditor. En el supòsit en què el beneficiari no estiga obligat a auditar els seus comptes anuals, la designació de l'auditor de comptes serà realitzada per ell. En aquest cas, la despesa derivada de la revisió del compte justificatiu tindrà la condició de despesa subvencionable.  
e) El beneficiari estarà obligat a posar a disposició de l'auditor de comptes quants llibres, registres i documents li siguen exigibles en aplicació del que disposa l'apartat f de l'article 14.1 de la Llei 38/2003, així com a conservar-los a fi de les actuacions de comprovació i control previstes en aquesta ordre.  
f) La no-adequació total del certificat d'auditoria a allò que s'ha especificat, s'entendrà com un incompliment de l'obligació de justificar, podent comportar, si no s'esmena, el decaïment de l'ajuda concedida i el reintegrament de les quantitats percebudes amb els interessos corresponents.  
7. No s'admetran els pagaments en metàl·lic, ni rebuts dels dits pagaments podran ser considerats vàlids per a la justificació de despeses elegibles.  
8. Una vegada completat l'expedient de pagament les unitats esmentades dels serveis territorials remetran al servei competent en matèria d'augment del valor afegit de la Direcció General la documentació aportada pel beneficiari, acompanyada dels llistats de control administratiu i la resta de documents corresponents que figuren en el Manual de Procediment de l'ajuda.  
A la vista de la dita documentació i de la proposta realitzada pel servei, el/la director/a general competent en augment del valor afegit, resoldrà sobre el pagament definitiu de l'anualitat o de l'ajuda.  
9. Únicament s'abonarà la totalitat de la subvenció concedida si l'operació d'inversió ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despesa aportats.  
10. En aplicació de l'article 64 del Reglament (UE) núm. 1.306/2013, en relació amb els articles 35 i 36 del Reglament (UE) núm. 640/2014, després de l'estudi de l'admissibilitat de la sol·licitud de pagament, s'aplicaran les sancions establides en els termes que preveu els esmentats articles.  
  
Article 18. Termini per a la realització i justificació de les inversions en cada anualitat  
1. L'incompliment dels terminis previstos per a la realització de la inversió i la presentació de la justificació de les despeses realitzades en cada anualitat, suposarà la pèrdua de l'ajuda corresponent a l'anualitat en qüestió, o de la totalitat en cas d'una única anualitat.  
2. Per al pagament de l'ajuda, serà necessari que abans de la data establida en la resolució com a fi de la realització i justificació, les inversions es troben totalment acabades, la maquinària i equip instal·lats i en funcionament, i els pagaments totalment justificats per mitjà de factures i justificants de pagament. L'incompliment d'aquesta condició, sense obtindre pròrroga, ocasionarà la pèrdua de l'anualitat o de l'ajuda total, si és el cas.  
  
Article 19. Pròrroga del termini per a la justificació de l'ajuda  
1. Podrà sol·licitar-se pròrroga del període establit en la resolució per a la realització i justificació de les inversions per a una mateixa anualitat en els supòsits de circumstàncies alienes al sol·licitant, no previsibles i sobrevingudes durant l'execució de la inversió.  
2. Les dites pròrrogues se sol·licitaran almenys amb un mes d'antelació al termini establit en la resolució de concessió com a data límit de justificació, davant de les seccions competents en Indústries Agràries de les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural, que remetran la sol·licitud, acompanyada del seu informe sobre procedència de la pròrroga a/la directora/a general competent en augment del valor afegit. Aquest/a resoldrà sobre l'ampliació comunicant, si és el cas, el nou termini concedit per a la realització i justificació de les inversions, sempre dins de la mateixa anualitat.  
  
CAPÍTOL IV  
Controls sobre la concessió i el pagament de l'ajuda  
  
Article 20. Control de les ajudes  
El servei competent en matèria d'augment del valor afegit o les seccions competents en Indústries Agràries de les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural podran, en qualsevol moment, efectuar les visites i comprovacions que consideren necessàries per a verificar la realització i funcionament normal de les actuacions subvencionades o requerir al beneficiari la presentació de qualsevol documentació encaminada a la verificació esmentada.  
  
Article 21. Controls administratius de les sol·licituds d'ajuda i pagament  
1. Els controls administratius de les sol·licituds d'ajuda inclouran, entre altres, les comprovacions següents:  
a) L'elegibilitat de l'actuació per a la qual se sol·licita l'ajuda i, en especial, la situació sobre l'inici o no de les actuacions objecte de la petició.  
b) El compliment del que preveu el Programa de Desenvolupament Rural de la Comunitat Valenciana 2014-2020.  
c) La conformitat de la inversió per a la qual se sol·licita l'ajuda amb les disposicions nacionals i les normes comunitàries relatives a ajudes públiques.  
2. Els controls administratius de les sol·licituds de pagament inclouran també, entre altres, les comprovacions següents:  
a) L'execució de les actuacions auxiliades i el subministrament dels productes i/o serveis previstos.  
b) L'autenticitat de les despeses declarades.   
c) La comparació de l'actuació finalment executada amb la que va motivar la concessió de la subvenció.  
3. Els controls administratius requeriran, almenys, la realització d'una visita de control al lloc on s'implanten tals inversions, preferentment a partir de que les inversions s'hagen executat en la seua totalitat, o a falta d'això, sempre abans de la proposta de pagament de l'última anualitat d'ajuda.  
  
Article 22. Controls sobre el terreny de les sol·licituds de pagament final  
1. Els controls sobre el terreny s'executaran en els termes establits en els articles 49 a 51 del Reglament d'execució (UE) núm. 809/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1.306/2013, del Parlament Europeu i del Consell, pel que fa al sistema integrat de gestió i control, les mesures de desenvolupament rural i la condicionalitat. Per mitjà dels controls sobre el terreny de les sol·licituds de liquidació final o total hauran de comprovar-se, entre altres extrems, els següents:  
a) L'existència de documents comptables o d'un altre tipus, en poder dels organismes o les empreses que duguen a terme les inversions objecte d'ajuda, que justifiquen els pagaments realitzats pel beneficiari.  
b) La veracitat de la documentació acreditativa del contingut de les declaracions responsables presentades pel sol·licitant al llarg del procediment de sol·licitud de l'ajuda i de sol·licitud de pagament.  
c) La conformitat de la destinació efectiva o previst de la inversió amb la descripció efectuada en la sol·licitud d'ajuda.  
d) El compliment dels compromisos i obligacions derivats de la concessió d'ajuda, i en particular, els controls addicionals que garantisquen l'aplicació de criteris de moderació de costos en la selecció d'ofertes de proveïdors.  
2. Els controls sobre el terreny inclouran una visita al lloc de la inversió.  
  
Article 23. Controls a posteriori i de qualitat  
1. Per a complir al que estableix l'article 71 del Reglament (UE) núm. 1303/2013, sobre durabilitat de les operacions relatives a inversions, abans que finalitzen cinc anys des de la data del pagament del saldo, es realitzarà un control en els termes especificats en l'article 52 del Reglament d'execució (UE) núm. 809/2014, de la Comissió, de 17 de juliol de 2014, pel qual s'estableixen disposicions d'aplicació del Reglament (UE) núm. 1306/2013, del Parlament Europeu i del Consell, pel que fa al sistema integrat de gestió i control, les mesures de desenvolupament rural i la condicionalitat a l'objecte comprovar que les inversions no han patit modificacions importants durant el dit període.  
  
2. Els controls a posteriori tindran els següents objectius:  
a) Comprovar el respecte dels compromisos adquirits per part del beneficiari de l'ajuda al llarg del període de durabilitat de les inversions.  
  
b) Comprovar l'autenticitat i finalitat dels pagaments efectuats pel beneficiari.  
c) Garantir que la mateixa inversió no ha sigut finançada de forma irregular per fonts nacionals o comunitàries diferents.  
3. Els controls de qualitat seran addicionals als ja efectuats, i s'aplicaran als controls sobre el terreny i a posteriori.  
4. El tècnic de control que haja participat en el control administratiu o sobre el terreny d'un determinat expedient d'ajuda no podrà participar en el control de qualitat d'aqueix mateix expedient.  
  
CAPÍTOL V  
Incidències posteriors a la concessió  
  
Article 24. Modificació de l'ajuda concedida per canvis d'inversió o del calendari d'anualitats  
1. El beneficiari podrà sol·licitar l'autorització de la modificació de les inversions previstes en la resolució de concessió per a una anualitat concreta, fins al 30 de novembre de l'any anterior a l'anualitat que es vol modificar.  
La sol·licitud de modificació de les inversions previstes a executar en l'anualitat es presentaran davant de les seccions d'Indústries Agràries dels serveis territorials de la Conselleria d'Agricultura, Medi Ambient, Canvi Climàtic i Desenvolupament Rural, acompanyades d'una justificació valorada de les circumstàncies que concorren en la modificació, i de les factures proforma de les noves inversions.  
2. Les modificacions de l'operació d'inversió aprovada que suposen una variació de les inversions previstes inferior al 25 % del total, no requeriran l'autorització prèvia de l'òrgan gestor, encara que si hauran de comunicar-se a l'òrgan concedent de l'ajuda els canvis operats en les inversions aprovades, amb un mes d'antelació a la data de presentació de la sol·licitud de pagament en cada anualitat.  
3. Només les variacions sobre la inversió inicialment aprovada i concedida, en un percentatge igual o superior al 25 per cent del total, així com de qualsevol altra condició específica indicada en la resolució de concessió, requeriran de l'autorització prèvia de l'òrgan concedent, que hi resoldrà.  
El/la director/a general competent en valor afegit de les produccions agràries, resoldrà sobre la modificació en el termini màxim de dos mesos des de la presentació, tenint en compte la causa que ha originat la modificació, el manteniment de l'objectiu i la finalitat de les inversions previstes inicialment, i la possible alteració d'elements del barem tinguts en compte per a la valoració de la sol·licitud.  
A aquests efectes s'entén per variació de la inversió tant la inclusió de nous conceptes de despesa, com tota variació d'un o més conceptes de despesa del pressupost inicialment aprovat, que computaran conjuntament per al càlcul del percentatge anterior. En tot cas, per a la seua admissibilitat es tindran en compte les condicions i limitacions assenyalades a continuació:  
a) No s'admetran modificacions que alteren l'objectiu final del projecte en els termes sol·licitats per l'interessat i aprovats per aquesta Administració en la concessió de l'ajuda.  
b) No s'admetran ni aprovaran modificacions que suposen un canvi de beneficiari, llevat que el nou siga resultant d'un procés de fusió o una transformació del tipus de societat, no s'alteren les condicions tingudes en compte per a la concessió de l'ajuda i s'exigisca al nou beneficiari la durabilitat prevista en la normativa vigent.  
4. Per a les inversions que suposen nous conceptes de despesa no previstos amb anterioritat, serà necessari també presentar una declaració responsable de la no-iniciació de les inversions abans de la sol·licitud de modificació.  
5. Les modificacions que suposen un increment dels pressupostos aprovats per als projectes d'inversió no suposaran increment de la subvenció concedida.  
6. No s'admetran modificacions que afecten la puntuació atorgada en fase de valoració de la sol·licitud i posterior concessió de l'ajuda.  
  
7. En el cas que, per circumstàncies sobrevingudes en l'activitat del beneficiari, aquest precise una reprogramació de les anualitats de l'ajuda concedida, en el mateix termini indicat en el punt 1, es presentarà una sol·licitud de reajustament davant del/la director/a general competent en indústries agroalimentàries. Les sol·licituds de reajustament d'anualitats s'acompanyaran d'un nou calendari i una justificació valorada de les circumstàncies que concorren en la modificació.  
El/la director/a general competent en augment del valor afegit, resoldrà sobre la reprogramació sol·licitada en el termini màxim de dos mesos des de la presentació, tenint en compte la causa que ha originat la modificació, els compromisos ja contrets, i les disponibilitats de la dotació pressupostària de l'exercici de què es tracte.  
  
Article 25. Incompliment de les condicions de concessió de l'ajuda  
  
L'incompliment pel beneficiari de qualsevol dels requisits, condicions o compromisos establits en la seua resolució de concessió de subvenció, en la resolució de convocatòria o en aquestes bases reguladores podrà donar lloc a la pèrdua del dret a la subvenció i a la devolució, si és el cas, de les quantitats indegudament percebudes, sense perjuí d'altres responsabilitats a què haguera lloc. Aquestes conseqüències seran ponderades en funció de la magnitud de l'incompliment d'acord amb allò que s'ha assenyalat en el següent apartat.  
  
Article 26. Canvis en béns subvencionats  
Haurà de reemborsar-se una part proporcional de l'ajuda si abans dels cinc anys següents a la data de pagament final es produeix qualsevol de les circumstàncies següents:  
a) el cessament o la relocalització d'una activitat productiva fora de la zona del programa; o  
b) un canvi en la propietat d'un element d'infraestructura que proporcione a una empresa o  
un organisme públic un avantatge indegut, o que haguera determinat la seua denegació; o  
c) un canvi substancial que afecte la naturalesa, els objectius o les condicions d'execució de l'actuació, de manera que es menyscaben els seus objectius originals.  
A aquests efectes, s'entendrà com reintegrable la part d'ajuda corresponent alhora que falte des del moment que es va produir l'alteració de les condicions de la concessió fins a la data en què es compliria el període de 5 anys.  
  
Article 27. Compatibilitat de les ajudes  
1. D'acord amb l'article 59.8 del Reglament (UE) núm. 1305/2013 citat, les ajudes previstes en aquestes bases reguladores seran incompatibles, per als mateixos costos subvencionables, amb qualsevol altra contribució dels Fons Estructurals i d'Inversió comunitaris, del Fons Europeu Agrícola de Garantia (FEAGA), i amb ajudes d'estat nacionals o autonòmiques. En el cas de productes fora de l'annex I, serà aplicable allò que s'ha disposat sobre acumulació d'ajudes en l'article 8 del Reglament (UE) 702/2014.  
2. El sol·licitant haurà d'aportar en el moment de la sol·licitud una relació de les altres línies d'ajuda pública a què concórrega a fi d'obtindre auxili per a la mateixa inversió, indicant si les dites ajudes han sigut ja concedides, si han sigut percebudes totalment o parcialment, o si es troben en tramitació, tot això amb el compromís d'informar en el termini de dos mesos a partir de la seua presentació d'aquelles altres sol·licituds d'ajuda per a la mateixa inversió inicialment no previstes. A més, el beneficiari haurà de reportar, novament, la dita informació amb cada sol·licitud de liquidació o bestreta. Aquestes declaracions podran figurar expressament incloses dins del propi model de sol·licitud.  
Serà motiu suficient per a la denegació de l'ajuda sol·licitada o per a deixar sense efecte l'ajuda concedida l'incompliment per part del sol·licitant del que disposa aquest apartat.  
Si es demostra la concurrència de distintes ajudes sobre els mateixos costos subvencionables el beneficiari, haurà de triar si decideix mantindre les regulades per les presents bases, i vindrà obligat a renunciar a la resta d'ajudes concedides per a una determinada operació d'inversió. A aquests efectes, es considerarà la mateixa operació d'inversió tota unitat completa, econòmicament i funcionalment, susceptible de ser entregada a l'ús general o servei corresponent.  
  
Article 28. Reintegrament de les quantitats  
1. Són causes de reintegrament, les previstes en els articles 36 i 37 de la Llei 38/2003, de 17 de novembre, General de Subvencions i concordants en la Llei 1/2015, de 6 de febrer, d'Hisenda Publica, del Sector Públic Instrumental i de Subvencions.  
2. En les ajudes finançades per FEADER, en els casos d'irregularitats i de recuperació de sumes indegudament pagades, serà aplicable el que disposa el Reglament delegat (UE) 2015/1971, de la Comissió, de 8 de juliol de 2015, pel qual es completa el Reglament (UE) núm. 1306/2013, del Parlament Europeu i del Consell, amb disposicions específiques sobre la notificació d'irregularitats respecte del Fons Europeu Agrícola de Garantia i del Fons Europeu Agrícola de Desenvolupament Rural, i pel qual es deroga el Reglament (CE) núm. 1848/2006, de la Comissió.  
  
Article 29. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, la obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Article 30. règim d'infraccions i sancions  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, General de Subvencions, en els seus preceptes bàsics, així com en el títol X capítol IV de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 31. Publicitat de l'ordre  
1. La Direcció General competent en matèria d'augment del valor afegit dels productes agrícoles garantirà la publicació en un lloc web global dedicat a les ajudes estatals a nivell nacional o regional:  
a) de la informació resumida a què es refereix l'article 9.1 de l'esmentat Reglament 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal, i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea o un enllaç a aquella;  
b) del text complet de cada una de les ajudes, incloses les seues modificacions, o un enllaç que permeta accedir-hi;  
c) la informació a què es fa referència en l'apartat ii) de l'annex III del Reglament 702/2014, sobre cada ajuda individual concedida superior a 500.000 euros, per als beneficiaris actius en els sectors de la transformació de productes agrícoles, la comercialització de productes agrícoles, el sector forestal o que exerceixen activitats excloses de l'àmbit d'aplicació d'article 42 del Tractat.  
La informació prevista en aquest apartat c s'organitzarà i posarà a disposició del públic de forma normalitzada, tal com es descriu en l'annex III del Reglament 702/2014, i inclourà funcions eficaces de cerca i descàrrega.  
2. La informació prevista en l'apartat anterior es publicarà en un termini de sis mesos a partir de la data de la concessió de l'ajuda, i estarà disponible durant almenys deu anys a partir de la data de la concessió de l'ajuda.  
3. La Direcció General competent en matèria d'indústries agroalimentàries complirà amb el que disposen els apartats 1 i 2 precedents, al més tard en un termini de dos anys a partir de la data de Entrada en vigor del Reglament 702/2014.  
  
DISPOSICIÓ ADDICIONAL  
  
Única. Notificació i comunicació a la Comissió Europea  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que:  
  
Les ajudes a les inversions dirigides a la millora de les condicions de transformació i comercialització dels productes agrícoles enumerats en l'annex I del TFUE en altres productes agrícoles inclosos en el dit annex (productes agrícoles), són compatibles amb la política comunitària de competència en virtut de l'article 81.2 del Reglament (UE) núm. 1305/2013, segons el qual, els articles 107, 108 i 109 del TFUE no seran aplicables als pagaments efectuats pels Estats membres en virtut i de conformitat amb el reglament esmentat, dins de l'àmbit d'aplicació de l'article 42 del TFUE.  
Igualment les ajudes a les inversions dirigides a la millora de les condicions de transformació i comercialització dels productes agrícoles enumerats en l'annex I del TFUE en productes NO agrícoles (no inclosos en el dit annex), queden fora de l'àmbit d'aplicació de l'article 42 del TFUE, per la qual cosa tenen la consideració d'ajudes d'Estat. Als efectes de l'exempció de la notificació individual d'aquestes a la Comissió, s'acullen al règim previst en el Capítol 1 i en els apartats 2 a 10 de l'article 44 del Reglament (UE) 702/2014, de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del TFUE. L'esmentada ajuda ha sigut comunicada a la comissió amb núm. de registre SA.45695.  
  
DISPOSICIÓ DEROGATÒRIA  
  
Única  
Es deroga l'Ordre 18/2010, de 19 maig, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i comercialització dels productes agrícoles i de l'alimentació, per al període 2010/2013. 2010/6248.  
  
DISPOSICIONS FINALS  
  
Primera. Disposicions d'aplicació i desenvolupament  
Es faculta el titular de la direcció general competent en matèria de valor afegit dels productes agrícoles perquè dicte les disposicions d'aplicació d'aquesta Ordre que siguen necessàries.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 6 de juny de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI